Reeksverkragter tot sewe keer lewenslank plus 388 jaar gevonnis | Maroela Media
Christopher Julies (Foto: SAPD)
Waarskuwing: Die besonderhede in die berig kan sensitiewe lesers en kinders ontstel.
Christian Cornelius (Christopher) Julies (38) is Donderdag in die hooggeregshof in Kimberley tot sewe keer lewenslank plus 388 jaar tronkstraf gevonnis op 34 aanklagte wat strek van verkragting, poging tot verkragting en aanranding.
"Die verkragtings het tussen Augustus 2011 en Februarie 2015 in verskeie dorpe en stede in Noordwes en die Noord-Kaap plaasgevind," het kapt. SF Kock, woordvoerder van die polisie, gesê. Die voorvalle het in Galeshewe, Ritchie, Olifantshoek, Upington, Kathu, Kuruman, Postmasburg, Pampierstad en Mahikeng plaasgevind.
"Die laaste misdade is 'n maand voor sy inhegtenisneming op 23 Januarie 2015 gepleeg," het Kock bygevoeg. "Hy het sy slagoffers gewelddadig verkrag in afgeleë gebiede en gedreig om hulle dood te maak."
Die slagoffers was tussen 13 en 23 jaar oud.
Die vonnisse word gelyktydig uitgedien. Regterpresident Frans Kgomo het ook beslis dat Julies se naam in die register vir seksuele oortreders aangeteken moet word.
"Dit is duidelik die misdade vooraf beplan was," het adv. Ronewa Makhaga, vir die staat, gesê. "Die tydsberekening was ook beplan, omdat die beskuldigde toegeslaan het wanneer die vroue alleen was. Hy sou hulle vra vir water en sodra hy bevestig het hulle is alleen, het hy hulle aangeval."
Phaladi Shuping, woordvoerder van die direkteur van openbare vervolging, het gesê Julies het ook vroue aangeval wat van kroeë af alleen huis toe geloop het.
"In nege gevalle was die meisies jonger as 18 jaar oud. Die jongste meisie was 13 jaar oud," het Shuping bygevoeg. "Sommige van die minderjariges was op pad skool toe, toe Julies hulle aangeval het."
Makhaga het ook aan die hof gesê Julies het nooit kondome gedra nie en het al sy slagoffers blootgestel aan seksueel oordraagbare siektes.
Wie is die skuldige in die foto want ek sien 3 kriminele.
Hy behoort (chemies?) gekastreer te word.
Kan iemand met regskennis asb vir my verduidelik hoekom die vonnisse gelyk uitgedien word? Hy het mos nie al die vrouens gelyk aangeval/verkrag nie?
'n Oog vir 'n oog. Bring die doodstraf terug. Dan gaan jy sien hoe raak die soort misdaad minder. Die probleem is hulle moet nogsteeds gevang word….. Bose kringloop.